
În ultimul timp, în literatura teologică a început să-şi facă destul de des 
simțită prezenţa o temă care, deşi nu este nouă în istoria gândirii creştine, 
începând cu cel de-al doilea Conciliu din Vatican şi cu profundele schimbări 
sociale şi culturale petrecute în secolul trecut, interesează din ce în ce mai 
multă lume: problema pluralismului religios. 'Tratată la început doar marginal 
de câțiva autori, această temă a devenit cu timpul o disciplină aparte, consti- 
tuind obiectul aşa-numitei teologii a religiilor, teologie care încearcă să ofere 
un fundament teologic raportului dintre credința creştină şi celelalte religii. 
Dilemele pe care această nouă fiică a teologiei îşi propune să le dezlege nu sunt 
puţine şi nici simple, căci, prin problematica pusă, ating însăşi esenţa cre- 
dinţei evanghelice. Ce se poate spune din punct de vedere teologic despre 
existența celorlalte religii? Au ele un loc şi un rol specific în economia mân- 
tuirii? Ce raport există între ele şi religia creştină? Mai poate aceasta să susțină 
astăzi că este unica religie adevărată, voită şi întemeiată direct de Dumnezeu? 
Cum se mântuiesc membrii celorlalte religii? 

Nu puţine au fost încercările de a face puțină lumină în această problemă. 
Începând cu teologii care au precedat şi pregătit învățătura conciliară în 
domeniu, ca O. Karrer, H. de Lubac, J. Danielou, J. Neurer, J.A. Cuttat, con- 
tinuând apoi cu cei care au tratat problematica drept temă distinctă a teo- 
logiei — K. Rahner, J. Ratzinger, H.-R. Schlette, R. Panikkar - şi ajungând la 
dezbaterile actuale care au ca protagonşti teologi ca J. Dupuis, G. Gäde, L. 
Sartori, P Knitter, au fost propuse mai multe răspunsuri şi soluţii care, înainte 
de a spune ceva despre teologia pluralistă a religiilor ca atare, trebuie să fie 
clarificate. 


1. O panoramă a actualei dezbateri din teologia religiilor 


Într-un studiu devenit clasic, J. Peter Schineller! clasifică reflecţiile teo- 
logice făcute referitor la această problematică în patru tendințe. Cea mai veche 
în istoria teologiei, dominantă până la Conciliul al II-lea din Vatican, e tendința 


1 J.P SCHINELLER, „Christ and Church, A Spectrum of Views”, Theological Studies 37 (1976) 
545-566. 

ecleziocentrică. Ea susţine că, în afara lui Cristos şi a Bisericii, nu există mân- 
tuire, motiv pentru care toți cei ce se mântuiesc, fie că sunt sau nu încorporaţi 
în mod formal în Biserică, trebuie să aparţină într-un anumit fel la ea. Poziţia 
se sprijină pe teologia dialectică a lui Karl Barth şi a fost popularizată în 
forma aceasta rigidă de H. Kraemer. Deşi cunoaşte forme şi mai flexibile în 
raport cu mântuirea celorlalți, această orientare a fost respinsă în mod oficial 
de către magisteriu? şi nu mai este astăzi răspândită în mediul catolic. 

A doua orientare este cea cristocentrică, care nu mai pune problema în ter- 
menii apartenenţei la Biserică a celor ce se mântuiesc în Isus Cristos, ci 
încearcă să vadă dacă celelalte religii în sine au vreun rol în planul lui Dum- 
nezeu. În acest sens, paradigma cristocentrică admite că în celelalte religii 
se poate găsi o autentică cunoaştere şi experiență a lui Dumnezeu, dar consi- 
deră că plinătatea acestei cunoaşteri şi experiențe se află doar în creştinism. 
Mai mult, tot ceea ce este bun şi adevărat în celelalte religii este inclus, dar 
depăşit, în Cristos şi în creştinism. Este poziția cea mai des întâlnită în 
mediul catolic, întrucât ţine împreună două axiome fundamentale, aceea a 
voinţei salvifice universale a lui Dumnezeu şi cea conform căreia mântuirea 
provine de la Dumnezeu doar prin Isus Cristos şi Biserică. Deşi cu accentuări 
diferite, această poziție cristocentrică este susținută de teologi ca J. Danielou, 
H. de Lubac, von Balthasar, K. Rahner, E. Schillebeeckx, P Rossano şi alții. 

A treia orientare este cea teocentrică, cu o cristologie normativă, care vrea 
să fie o schimbare de perspectivă, o depăşire a cristocentrismului. Pretenția 
creştinismului că Isus este singurul mijlocitor al mântuirii pentru toți oamenii 
şi că harul său mântuitor este prezent în mod plenar doar în Biserică este 
scandaloasă şi jignitoare în dialogul cu celelalte religii. De aceea, ea trebuie 
depăşită. Se propune o raportare directă la Dumnezeu, cel care oferă mân- 
tuirea, fiecare religie fiind o cale de mijlocire a ei, paralelă cu cea obținută 
în Isus Cristos. Totuşi, fără a nega faptul că şi alți lideri religioşi pot mijloci 
mântuirea, se recunoaşte în Isus Cristos mijlocitorul care o exprimă cel mai 
bine, şi care devine astfel o paradigmă pentru ceilalți. Reprezentanții ei sunt 
E. Troeltsch şi P Tillich. 

A patra orientare e tot teocentrică, dar susține o cristologie non-normativă. 
Cristos nu mai este nici normativ şi nici constitutiv pentru mântuirea omului. 
Diferitele religii sunt manifestări ale unicului Dumnezeu şi, deci, toate se 
bucură de aceeaşi egalitate fundamentală, în ciuda diferenței lor. Cristos 


2 C£. Scrisoarea Sfântului Oficiu către arhiepiscopul de Boston (8 august 1949): DH 3966-3872. 
Acest, document a fost însă precedat de mai multe altele: ALEXANDRU AL VIII-LEA, Decret al 
Sfântului Oficiu (24 august 1690): DH 2305.2308.2311; CLEMENT AL XI-LEA, Constituţia Unige- 
nitus Dei Filius (8 septembrie 1713): DH 2429; PIUS AL IX-LEA, Scrisoarea enciclică Quanto 
conficiamur moerore (10 august 1863): DH 2865-2867, Prus AL XII-LEA, Scrisoarea enciclică 
Mystici Corporis (29 iunie 1943): DH 3821. 

3 Cf. M. FITZGERALD, „Teologia delle religioni: Panoramica”, Il Regno 3 (1997) 92. 

este unul dintre iluminații acestei lumi, alături de Budha sau Mahomed. 
Poziţia e atribuită lui J. Hick, deşi se datorează mult reflecției lui W. Cantwell 
Smith şi a fost larg răspândită de către Paul Knitter’. 

Această clasificare nu este singura, ci cea mai răspândită“. În ultimul timp, 
însă, unii teologi, considerând insuficiente atât cristocentrismul, cât şi teocen- 
trismul, propun alte paradigme care ar fi în stare să exprime mai bine raportul 
dintre credinţa creştină şi celelalte religii. Este vorba de paradigma regnocen- 
trică, logocentrică şi cea pneumatocentrică. Toate trei, însă, se regăsesc mai 
mult sau mai puțin în modelul teocentric, întegrându-se astfel în schema 
prezentată anterior. 


2. Prezentarea teologiei pluraliste a religiilor 


Cea mai recentă paradigmă dintre cele prezentate succint în introducere, 
dar şi cea mai provocatoare pentru credința creştină, este cea teocentrică sau 
pluralistăf. Orientarea sa fundamentală este descrisă foarte bine de expresia 


* O altă împărțire este cea făcută de P Knitter, care-şi însuşeşte, de fapt, categoriile propuse 
de H. R. Niebuhr în Christ and Culture, Hasper & Row, New York 1951. El distinge patru orien- 
tări prin care explică raportul dintre creştinism şi celelalte religii: „Christus gegen den Reli- 
gionen” (Cristos împotriva religiilor), „Christus in den Religionen” (Cristos în interiorul reli- 
giilor), „Christus iiber den Religionen” (Cristos deasupra religiilor) şi „Christus neben den 
Religionen” (Cristos alături de celelalte religii), cf. P KNITTER, „La teologia cattolica a un crocevia”, 
Concilium 1 (1986) 133-144. De asemenea, M. Fitzgerald prezintă şi o altă împărţire, a lui 
J. Gelot, făcută de acesta în „Vers une théologie chrâtienne des religions non-chrâti&nnes”, 
Islamochristiana 2 (1976) 1.57. El distinge între „teologia dialectică” a lui K. Barth şi H. 
Kraemer, „teoria împlinirii” a lui J. Danielou, H. de Lubac şi von Balthasar, perspectiva lui 
K. Rahner şi a discipolului său H. Schlette, şi „curentul sacramental”, reprezentat de Y. Congar 
şi E. Schillebeeckx, cf. M. FITZGERALD, „Teologia delle religioni: Panoramica”, 91. In mare, însă, 
toate acestea se regăsesc în schema propusă de Schineller. Singurul articol apărut până acum 
în limba română pe această temă este cel al lui I. MISARIU, „Religiile, căi de mântuire sau expresii 
ale omului religios”, Studii franciscane 1 (2002) 49- 94, şi păstrează scheletul schemei tripartite 
ecleziocentrism-eristocentrism-teocentrism, în care introduce şi categoriile lui Knitter, anterioare 
articolului său din Concilium, din P KNITTER, Nessun altro nome? Un esame critico degli atteg- 
giamenti cristiani verso le religioni mondiali, Queriniana, Brescia 1991 (ediția originală, Londra 
1985). 

5 Pentru o prezentare succintă a lor, cu bibliografia corespunzătoare, cf. J. DUPUIS, Verso 
una teologia cristiana del pluralismo religioso, Queriniana, Brescia 1977, 259-271; IDEM, Gesù 
Cristo incontro alle religioni, Cittadella, Assisi 1991°, 211-213. 263-265. 

S Într-un articol recent, Paul Knitter, unul dintre principalii susținători ai acestei orientări, 
propunea înlocuirea termenului „pluralist(ă)” cu cel de „corelațional(ă)”, ce ar exprima mai 
bine intenţia celor care propun o astfel de teologie, teologie care, afirmă el, „vrea să favorizeze, 
în primul rând, o autentică relaţie între religii şi, prin aceasta, o co-relaţie între un reciproc 
a da şi a lua, a vorbi şi a asculta, a provoca şi a fi provocat”, P KNITTER, „Apologie einer plura- 
listischen Theologie und Christologie”, în Pluralistische Theologie der Religionen. Eine kritische 
Sichtung, ed. H.-G. SCHWANDT, O. Lembeck, Frankfurt am Main 1998, 76. Întrucât termenul 
nu s-a impus încă, îl vom folosi în continuare pe cel de „pluralist(ă)”. 


TEORIA PLURALISTĂ A RELIGIILOR 89 


deja clasică a pionierului ei, John Hick, aceea de „revoluţie copernicană”. Acesta 
explică faptul că, aşa cum, după ce timp de secole s-a crezut că soarele se 
învârte în jurul pământului, Galilei şi Copernic au descoperit că lucrurile stau 
de fapt invers, tot aşa, creştinii, după ce au crezut atâta timp că religiile se 
învârt în jurul creştinismului, vor trebui să admită că adevăratul centru în 
jurul căruia gravitează toate religiile, inclusiv creştinismul, este Dumnezeu”. 
Privind din această perspectivă, „vom vedea marile religii ale lumii ca diferite 
răspunsuri omeneşti la unica realitate divină, ca întrupări ale diferitelor per- 
cepții care s-au format în circumstanțe istorice şi culturale diferite”?. 

Gândirea lui Hick a făcut repede şcoală, pentru că se plia perfect pe mentali- 
tatea relativistă larg răspândită, mai ales în spaţiul nord-american. De la 
sloganul „revoluţie copernicană” s-a ajuns recent la acela de „trecere a Rubi- 
conului”, care, în acest context, înseamnă „a recunoaşte o dată pentru tot- 
deauna valoarea şi semnificaţia egală a diferitelor religii şi renunțarea la 
orice pretenție a caracterului exclusiv sau normativ al creştinismului”. Astfel, 
religiile trebuie să se deschidă unele spre altele, să se întâlnească într-un 
„pluralism unitiv”, cum îl numeşte Paul Knitter. Un „pluralism unitiv” care 
va trebui să reprezinte noua concepție despre unitatea religioasă, realizată 
în sfârşit la nivel mondial, o unitate în care „fiecare religie, pierzându-şi ceva 
din individualismul său (din eu-l său separat), îşi intensifică personalitatea”. 
De aceea, „Biserica experimentează probabil un kair6s care prevesteşte premisa 
unei autotransformări nu mai puțin importante ca cea pe care a trăit-o atunci 
când s-a întâlnit cu cultura greco-romană”". 

Acest program pe care şi-l propune teologia pluralistă a religiilor este greu 
de realizat, pentru că fiecare religie, şi în special creştinismul, manifestă pre- 
tenţia că adevărul său este ultim şi definitiv. Mai mult, adesea, aceste adevăruri 
sunt contradictorii între ele, atât în interiorul unei religii, cât şi la nivel interre- 
ligios. De aceea, problema principală a teologiei pluraliste este aceea de a explica 
în ce măsură aceste contradicții pot fi conciliate şi puse împreună. În rezol- 
varea acestei probleme, pluraliştii adoptă o strategie hermeneutică”: afir- 
maţiile religioase ce par a fi contradictorii trebuie înțelese corect şi interpretate 
astfel încât caracterul lor contradictoriu să dispară. Dar acest lucru trebuie 
făcut în conformitate cu un criteriu. Astfel, interpretările pluraliste se funda- 
mentează pe anumite premise. Cine le acceptă, va accepta şi hermeneutica 


7 De aici provine şi numele de teocentrism. 

5 J. Hick, God and the Universe of Faiths, St. Martin's Press, New York 1973, 31. 

° J. Dubuls, Gesù Cristo incontro alle religioni, 146. 

1 P KNITTER, Nessun altro nome?..., 28. 

1 P KNITTER, Nessun altro nome?..., 49. 

12 Cf. P SCHMIDT-LEUKEL, „Das Problem divergierender Wahrheitsanspruche im Rahmen 
einer pluralistischen Religionstheologie: Voraussetzungen zu seiner Losung”, în Pluralistische 
Theologie der Religionen..., 46. 

corespunzătoare. Cine nu, nu. În cele ce urmează, vom analiza aceste pre- 
mise, necesare pentru înțelegerea problemei principale pe care această para- 
digmă o ridică, cea cristologică. 


2.1. Premisele hermeneuticii teologiei pluraliste a religiilor 


Pentru a explica raportul de cunoaştere care există între oameni/religii şi 
Dumnezeu, John Hick face apel, într-una din primele sale lucrări, la o para- 
bolă budistă, cea a elefantului şi a orbilor”. Aceasta povesteşte cum, odată, 
a fost adus un elefant în fața unor orbi care nu mai întâlniseră niciodată un 
astfel de animal şi care au fost puşi, rând pe rând, să-l atingă şi să spună ce 
este. Unul dintre ei a pipăit un picior al elefantului şi a crezut că un elefant 
este o imensă coloană vie. Un altul a atins trompa şi a crezut că elefantul este 
un şarpe periculos. Un al treilea i-a mângâiat un colț de fildeş şi l-a comparat 
pe elefant cu un brăzdar ascuţit. Şi aşa mai departe. Apoi, fiecare pretindea 
că propria descriere ar corespunde adevărului, iar cele ale celorlalți ar fi 
false. Hick reliefează prin această parabolă nişte adevăruri pe care tendința 
pluralistă le consideră ca presupuse. El vrea să spună astfel că 1) în spatele 
tuturor opiniilor se află, de fapt, aceeaşi realitate, iar 2) diferitele opinii nu 
sunt decât interpretări 3) incomplete şi perspectiviste ale acestei realități. 

H. Schmidt-Leukel, susținătorul teologiei pluraliste în spaţiul german, sinte- 
tizează, într-un alt context, aceste premise ale pluraliştilor în patru axiome 
care, consideră el, stau la baza întregii lor teologii": 


a) transcendența radicală presupune discursul apofatic 


Primul fundament al teologiei pluraliste, împrumutat, în special, din spiri- 
tualitatea religiilor Asiei, este radicala transcendenţă a lui Dumnezeu. Acesta 
se află învăluit într-un mister insondabil, neputând fi cunoscut în esența sa 
în nici un fel. De aceea, el poate fi definit doar în mod apofatic, căci doar atunci 
este cu adevărat corect definit, când este recunoscut ca fiind incomprehen- 
sibil. Orice altă descriere a sa este, dacă nu falsă, cel puţin limitată. Or, pri- 
vite din acest unghi, diferitele contradicții ale religiilor nu mai par a fi chiar 
atât de contradictorii. Ele sunt nişte încercări de a-l descrie pe Cel ce nu 
poate fi descris şi, ca atare, au mai multă sau mai puţină valoare. 

Această premisă i-a făcut pe teologii pluralişti să susțină că în spatele 
tuturor religiilor se află aceeaşi Realitate transcendentă. Religiile îi mijlocesc 
omului diferitele chipuri ale acesteia, dar, în esență, toate spun acelaşi lucru. 


13 Cf. J. HIck, God and the Universe of Faiths..., 140. Parabola este reluată şi de J. Ratzinger 
în cadrul unei critici pe care o face teologiei pluraliste a religiilor în J. RATZINGER, Glaube - Wahr- 
heit - Toleranz. Das Christentum und die Weltreligionen, Herder, Freiburg 2003, 131. Ratzinger 
trimite acolo şi la locul originar al acestei parabole. 

14 Cf. P SCHMIDT-LEUKEL, „Das Problem divergierender...”, 47-55. 

Şi pentru a nu jigni celelalte tradiții religioase, desemnând această Realitate 
transcendentă cu un nume creştin, cel de Dumnezeu, s-a propus înlocuirea 
sa cu altele, care să poată fi acceptate de toţi. Astfel, pentru J. Hick, Dum- 
nezeu ar trebui numit „the Real”, iar pentru R. Panikkar şi S. J. Samartha, 
„Misterul”. 


b) revelația are un caracter simbolic 


Faptul că astăzi există atâtea religii înseamnă că Dumnezeu, într-o formă 
sau alta, s-a revelat, s-a autocomunicat, dezvăluind ceva din misterul său ine- 
fabil. Iar acest lucru presupune două lucruri. În primul rând, Dumnezeu nu 
se poate manifesta decât aşa cum este sau, ca să spunem în limbajul teologiei 
clasice, Dumnezeu se revelează ad extra aşa cum este ad intra. Dumnezeu 
este transcendent şi incomprehensibil, dar revelaţia, deşi îl dezvăluie, trebuie 
să-l lase pe Dumnezeu în această lumină a sa inefabilă. În al doilea rând, 
revelaţia trebuie totuşi să ajungă la om, să-i spună ceva, astfel încât aceasta 
să-i fie accesibilă. Aceste două lucruri conduc la următoarea consecință 
hermeneutică: revelaţia are un caracter simbolic. Pe de o parte, ea ajunge la 
om prin intermediul unor figuri, forme, imagini, care, prin natura lor, sunt 
limitate, iar pe de altă parte, Dumnezeu rămâne necunoscut, pentru că, prin 
natura sa, este de necuprins. 

Concepţia aceasta se sprijină pe teoria kantiană a cunoaşterii, care spune 
că există o lume exterioară nouă, care ne învăluie şi care este independentă 
de noi. Noi putem cunoaşte această lume, dar nu cum este ea în sine (an sich), 
ci aşa cum o interpretăm şi o experimentăm noi. Kant distinge astfel între 
noumenon — realitatea considerată în sine însăşi — şi phainoumenon — aceeaşi 
realitate, dar aşa cum este ea cunoscută de subiect, conform capacităţii sale 
de cunoaştere. În consecință, realitatea an sich Be pentru noi inaccesibilă. 
Noi o cunoaştem doar aşa cum ne apare nouă”. Kant, însă, nu aplică această 
distincţie şi în cadrul cunoaşterii transcendentale. O vor face teologii pluralişti, 
trăgând în urma ei o concluzie simplă: nu este nici o problemă în a arăta că 
nu pot fi prea mari diferenţe de semnificație şi importanţă între atâtea simbo- 
luri diferite şi chiar contrare. Ele oricum nu-l descoperă oamenilor pe Dum- 
nezeu aşa cum este el în sine. Cu ce ar fi mai presus, de exemplu, sacramentul 
creştin al Pocăinţei, față de abluţiunile rituale de purificare ale altor religii, 
dacă, în fond, ambele sunt imperfecte? Mai mult, ce importanţă are faptul că 
îl gândim pe Dumnezeu în mod personal sau apersonal? A fi persoană sau 
non-persoană sunt doar moduri de manifestare ale lui „the Real”, şi nu modul 
său de a fi în sine. Realitatea transcendentă rămâne mereu dincolo de con- 
ceptele şi descrierile noastre. Uneori, poate fi persoană, alteori, nu. De aceea, 


'5 Pentru influenţa lui Kant asupra gândirii lui J. Hick, cf. J.I. MUYA, „La théologie des 
religions. Un état des lieux”, Euntes Docete 3 (1999) 279-302. 

„luate în mod global, tradiţiile religioase mondiale par să fie mai mult sau 
mai puțin egale între ele. Nici una nu poate fi considerată în mod clar supe- 
rioară celeilalte”. În fond, toate sunt „adevărate”, pentru că sunt cu adevărat 
experiențe ale unicului Mister inefabil. 


c) experiența implică perspectivismul 


Dacă revelația desemnează relaţia dintre Realitatea transcendentă şi oa- 
meni, atunci corespondentul revelaţiei este experienţa pe care oamenii o fac 
în urma ei. Expresiile acestei experiențe sunt religiile. Ştim, însă, conform noii 
conştiinţe istorice pe care a dobândit-o nu de mult omenirea, că nu există 
o experiență „pură”, universal valabilă, ci că ea este întotdeauna marcată şi 
determinată de condiţiile psihologice, istorice şi culturale ale individului care 
primeşte revelaţia. Dar istoria, cultura, psihologia au în însăşi natura lor 
intimă sădită o lege a devenirii, care le face ca, odată cu timpul ce se (pe)trece, 
să se schimbe mereu. De aceea, experiența divinului este condamnată să 
poarte şi ea amprenta imposibil de îndepărtat a devenirii. Ea are, altfel spus, 
întotdeauna, un caracter perspectivist. Este, în fond, aceeaşi Realitate transcen- 
dentă care se revelează, dar oamenii experimentează această revelație mereu 
altfel, în funcție de mediul, epoca, mentalitatea în care trăiesc. 

Pentru teologia religiilor, consecința este că orice răspuns pe care omul îl 
dă Misterului rămâne întotdeauna normativ doar pentru membrii propriei 
tradiții religioase, dar nu poate fi impus şi altora. S. J. Samartha, un teolog 
angajat în dialogul cu religia şi cultura hinduistă, arată cum, de exemplu, un 
curent hinduist a descris acest mister ca sat-cit-nanda (adevăr-conştiință- feri- 
cire). Aceasta este un mod de a răspunde misterului. Doctrina trinitară, care 
îl descrie pe Dumnezeu ca Tată, Fiu şi Duh Sfânt, este un altul. De ce unul 
ar trebui considerat a fi superior celuilalt?!” 


d) mântuirea este criteriul hermeneutic al adevărurilor religioase 


Teologii pluralişti nu susțin a priori că toate religiile sunt la fel de bune şi 
că tot ceea ce conțin ele reprezintă expresii ale Realităţii transcendentale. 
Nici un om raţional nu poate nega că există în anumite tradiții religioase şi 
elemente negative. Ceea ce susțin ei este că orice religie ar putea fi o manifes- 
tare a „Real”-ului. Dar conform cărui criteriu? Răspunsul pe care-l dă J. Hick 
este următorul: toate religiile mari promit omului mântuirea; această promi- 
siune este îndeplinită atunci când are un efect concret asupra membrilor săi; 


16 J. HICK, „La non assolutezza del cristianesimo”, în Lunicită cristiana: un mito? Per una 
teologia cristiana delle religioni, ed. J. HICK - P KNITTER, Cittadella, Assisi 1994, 103. 

11 Cf. S.J. SAMARTHA, „La croce e Parcobaleno: Cristo in una cultura multireligiosa”, în L’uni- 
cità cristiana: un mito?..., 172 ş.u. 

iar acest efect este — după Hick — trecerea de la o „auto-centrare” (self-cente- 
redness) la o centrare asupra Realității transcendente (Reality-cente- 
redness). Religiile îi învață pe oameni să nu se închidă în sine şi în viața lor, 
ci să se fundamenteze pe Realitatea transcendentă”. Iar în măsura în care 
religiile reuşesc să facă acest lucru, atât la nivelul individului, cât şi la acela 
al societăţii, sunt bune sau mai puţin bune. 

Observarea modului cum acest criteriu se verifică în realitate constituie 
unul dintre principalele argumente prin care teologii pluralişti susțin netemei- 
nicia absolutismului creştin. Hick se întreabă, de exemplu, cum este aplicat 
acest principiu - trecerea de la self-centeredness la Reality-centeredness — în 
creştinism, în comparaţie cu celelalte religii”. La nivel individual, concreti- 
zarea acestei transformări se verifică în persoanele sfinte. Or, nu se poate 
susține că la acest capitol creştinismul ar sta mai bine decât celelalte religii, 
pentru că fiecare tradiție are sfinţii săi, recunoscuţi de toată lumea. La nivel 
social, acest principiu se concretizează în gradul de bunăstare al unei socie- 
tăţi. Dar şi în acest caz, observăm că există bunăstare şi în afara lumii creştine 
(în Japonia budist-şintoistă şi în Golful Persic musulman, de exemplu) sau 
că şi în spaţiul creştin (America latină, Estul Europei) există destui săraci care 
să poată infirma un oarecare sentiment creştin de superioritate. Concluzia: 
„tradiţia creştină trebuie văzută ca una dintre atâtea ambiente ale mântuirii, 
în interiorul cărora s-ar verifica transformarea existenței umane de la «self-cen- 
teredness» la «Reality-centeredness»”%. 

Majoritatea teologilor care au fost punctual amintiți mai sus au ajuns la 
aceste convingeri în urma unui anevoios dialog cu diferiți membri ai celorlalte 
tradiţii religioase. Toţi mărturisesc că această (re)interpretare pe care ei 
încearcă s-o facă credinţei creştine are la bază convingerea că nu poate exista 
un dialog autentic acolo unde unul dintre cei care participă la el susține că 
doar el are dreptate şi că toți ceilalți se înşală. Un dialog presupune o egali- 
tate între parteneri. De aceea, principala condiţie ca el să se poată realiza este 
ca religia creştină să renunţe la pretenţia unicităţii şi universalităţii sale. 
Dar acest caracter absolutist nu-i este dat creştinismului de forma sa exteri- 
oară, de modul în care s-a impus de-a lungul veacurilor între celelalte religii, 
ci îi vine din interior, de la Cel care l-a întemeiat şi care trăieşte în el până la 
sfârşitul veacurilor: de la Isus Cristos. El este acela despre care creştinii spun 
că este unicul Mântuitor, venit pentru salvarea întregului neam omenesc. De 
aceea, pentru a anula unicitatea şi universalitatea creştinismului, va trebui 
anulată mai întâi unicitatea şi universalitatea lui Isus Cristos în ordinea 


18 Cf. G. GADE, Christus in den Religionen. Der christliche Glaube und die Wahrheit der 
Religionen, Ferdinand Schâningh, Paderborn 2003, 64 ş.u. 

19 Cf. J. HICK, „La non assolutezza del cristianesimo”, 91 ş.u. 

% J. HICK, „La non assolutezza del cristianesimo”, 92. 

mântuirii. Este sarcina principală a teologiei pluraliste a religiilor, asupra 
căreia ne vom opri în cele ce urmează. 


2.2. Problema cristologică 


Noul Testament afirmă cu claritate unicitatea şi universalitatea lui Isus 
Cristos în ordinea mântuirii. Pentru a o demonstra, nu avem numai texte 
explicite (1 Tim 2,5-6 şi Fap 4,12), ci şi altele care confirmă în mod echivalent, 
chiar dacă nu cu claritate, acest lucru (In 3,17; Fap 5,31; 10,44-48; 17,24-31), 
sau imnurile cristologice în care Cristos apare în centrul planului divin (Ef 
1,3-13; Col 1,15-20). La fel putem spune şi despre atestarea filiațiunii divine 
a lui Isus Cristos, mărturisită atât de prima kerigmă apostolică (Fap 13,32-33), 
cât şi de reflecţiile sinoptice (Mc 1,1; 15,39; Le 1,32), de cele pauline (Rom 1,1-4; 
Evr 1,1-5) sau ioanee (In 5,18; 8,18-19; 10,30; 21,30). Mărturia biblică este, 
aşadar, incontestabilă şi nimeni, nici măcar teologii pluralişti, nu neagă acest 
lucru. Singurul mod în care putem s-o anulăm este interpretând-o. Aceste 
afirmaţii prezente la tot pasul în Noul Testament, cu privire la caracterul unic 
şi universal al lui Isus Cristos, trebuie luate ad litteram? A spus Cristos despre 
sine însuşi că este Fiul lui Dumnezeu, Unul-născut, sau au spus-o alții despre 
el? Cei care au spus acest lucru despre Isus au făcut-o în urma unor revelații 
sau în urma unei convingeri lăuntrice personale? Afirmațiile absolutiste pre- 
zente în Noul Testament trebuie luate în sens metafizic sau metaforic? 

Există în teologia pluralistă a religiilor două încercări de infirmare a unici- 
tății şi universalităţii lui Isus Cristos. Prima, mai radicală, încearcă să demon- 
streze că toate afirmaţiile neotestamentare cu privire la unicitatea, universali- 
tatea şi dumnezeirea lui Isus au un sens metaforic şi, deci, trebuie „demitizate”. 
Alţi teologi încearcă să-l separe pe Isus de Cristos, susținând că transcen- 
dența acestuia din urmă nu poate fi epuizată de primul, redus la o simplă 
apariţie istorică, alături de multe altele, a lui Cristos. Ambele au însă la bază 
premisele enumerate mai sus, şi anume că transcendența lui Dumnezeu nu 
poate fi epuizată de nici o formă istorică ce o revelează, şi că aceasta, indi- 
ferent de natura sa, rămâne o simplă imagine a Celui cu totul altul, întot- 
deauna inadecvată, limitată şi condiționată de mediul şi contextul în care 
apare. Vom analiza în continuare cele două orientări cristologice. 


2.2.1. „Mitul” Isus Cristos 


Prefațând un studiu apărut în 1990 în Statele Unite, în care principalii 
teologi pluralişti puneau în discuţie tezele lor fundamentale, Paul Knitter pre- 
zenta astfel programul teologiei pe care o reprezintă: 


Teologia pluralistă a religiilor presupune punerea în discuţie a unicităţii creştine 
(absolute), pe care noi am calificat-o ca fiind un „mit” (...) Noi numim „unicitatea 


x 39 


creştină” un „mit”, nu în sensul că discursul despre ea este întotdeauna şi în 


TEORIA PLURALISTĂ A RELIGIILOR 95 


întregime fals şi, deci, că trebuie înlăturat. Vrem să spunem că acest limbaj, ca 
toate limbajele mitice, trebuie înțeles în mod corect, trebuie interpretat. „Adevărul” 
său nu stă în semnificaţia sa literară, ci în cea istorică şi personală, aflată întot- 
deauna într-un proces de schimbare”. 


Primul care a pus problema cristologică în aceşti termeni este John Hick, 
care, pentru a arăta netemeinicia afirmațiilor absolutiste neotestamentare 
despre Isus, propune „o cristologie de inspiraţie”. Raționamentul său este 
următorul. Toţi cercetătorii Noului Testament sunt de acord că Isus nu a 
afirmat despre sine că ar fi Dumnezeu. Era perfect conştient că Dumnezeu 
este Tatăl ceresc, avea un raport special cu Dumnezeu şi probabil că „se con- 
sidera ultimul profet care avea misiunea de a vesti sfârşitul unei epoci”?. Este 
adevărat că i se atribuiau titluri ca „Mesia” sau „Fiul lui Dumnezeu”, dar 
acestea nu desemnau neapărat dumnezeirea sa. Cel puţin ultimul era un 
nume obişnuit în Orient, folosit pentru diferiți servitori speciali ai lui Dum- 
nezeu — rege, împărat, faraon etc. Însă în momentul în care evanghelia a 
pătruns într-un mediu non-iudaic, „această poezie s-a transformat în proză, 
iar metafora vie s-a cristalizat într-o dogmă rigidă şi literară”%. Cristos era, 
aşadar, un om „inspirat” de Dumnezeu, alături de mulți alții, care se bucură 
de aceeaşi demnitate. El este cel în care iubirea lui Dumnezeu se întrupează 
şi lucrează în lume. De aceea, spune Hick, „Isus era totus Deus, «în totalitate 
Dumnezeu», în sensul că agápe a sa era cu adevărat agâpe a lui Dumnezeu 
care acționează pe pământ, dar nu era totum Dei, «totul din Dumnezeu», în 
sensul că agâpe divină ar fi fost în mod complet exprimată în fiecare sau chiar 
numai în unele dintre acțiunile sale”. 

În aceeaşi direcție este orientată şi cristologia lui P Knitter. El observă că, 
deşi mesajul lui Isus era strict teocentric, după înviere, cel care predica devine 
cel predicat. De aceea, toată cristologia neotestamentară, toate titlurile atri- 
buite lui Isus îşi au originea în experiența salvifică făcută de primii creştini. 
Ele reprezintă, în consecință, nişte interpretări: creştinii au văzut în Isus per- 
soana care le-a schimbat viața, care le-a revelat ceva nou şi l-au „interpretat” 
ca atare”. Un exemplu concludent sunt calificativele de „unic/singur” adău- 
gate titlurilor cristologice care, consideră Knitter, nu pot fi interpretate 
literal. În primul rând, ne aflăm într-o cultură clasicistă, pentru care adevărul 
era unul singur, imutabil şi normativ. De aceea, primii creştini, întâlnindu-se 
cu adevărul lui Isus, trebuiau să-l considere ca posedând asemenea calități. 
Apoi, trebuie să ținem cont de mentalitatea escatologico-apocaliptică prezentă 


2 Aici în ediţia italiană, P KNITTER, „Prefazione”, în L/unicită cristiana: un mito?..., 49. 
2 J. HICK, „La non assolutezza del cristianesimo”, 105. 

% J. HICK, „La non assolutezza del cristianesimo”, 105. 

2 J. HICK, „God and the Universe...”, 159. 

% Cf. P KNITTER, Nessun altro nome?..., 135. 

atunci, care-i făcea pe creştini să aştepte un stadiu nou şi definitiv al istoriei. 
Iar când l-au întâlnit pe Isus, concluzia spontană a fost că acest stadiu a venit. 
Şi, nu în ultimul rând, nu trebuie să uităm condiția de minoritate în care trăia 
prima comunitate, atât în Israel, cât şi în Imperiul Roman. Or, era necesar ca 
prima comunitate să-şi asume o identitate clară şi să se dedice în totalitate cau- 
zei în care credea. De aceea, acest limbaj absolutist e „un limbaj de supravie- 
ţuire”*, pe care primii creştini l-au adoptat ca să supraviețuiască şi să nu se 
risipească printre atâtea religii şi culturi puternice. Proclamându-l pe Isus 
ca fiind unic şi absolut, şi-l reprezentau altfel decât erau ceilalți rivali ai săi. 
În urma unor asemenea concluzii, nu ar mai fi prea greu ca creştinii să 
renunțe la pretenţiile lor absolutiste şi să recunoască o dată pentru totdeauna 
că Cristos poate şi, de fapt, trebuie să fie centrul şi norma vieţii lor, dar că nu 
este nevoie ca el să fie astfel şi pentru alte ființe umane. Dumnezeu se poate 
întâlni cu adevărat în Isus, dar nu doar în el. Căci aşa cum ei îl experimen- 
tează pe Dumnezeu în el, ceilalți îl pot experimenta în alți oameni iluminațţi, 
inspirați de Cel care nu poate fi niciodată cuprins într-o formă istorică. 


2.2.2. Cristos nu este Isus 


Cea de-a doua orientare care vrea să interpreteze misterul lui Cristos astfel 
încât el să nu mai aibă un caracter unic şi absolut şi să permită astfel accep- 
tarea altor mijlocitori în ordinea mântuirii, egali în demnitate şi eficacitate 
cu el, este cea care încearcă să-l separe pe Cristos de Isus. Dar şi în această 
orientare există nuanţe diferite care trebuie analizate separat”. 


a) „Cristos necunoscut” al lui R. Panikkar 


O primă categorie de teologi, care fac apel la teologia orientală, în special 
cea indiană, afirmă că Cristos este un nume al Misterului care se face prezent 
peste tot şi în forme diferite, dar care nu poate fi epuizat. Isus, însă, este calea 
prin care creştinii îl cunosc pe Cristos, dar o cale ce nu exclude altele. Princi- 
palul reprezentant al acestei orientări este Raimundo Panikkar, cel care a 
elaborat o originală teorie a lui „Cristos necunoscut ”%. 


% P KNITTER, Nessun altro nome?..., 153. 

”' Structura acestor distincții are la bază articolul lui G. CANNOBIO, „Gesù Cristo nella recente 
teologia delle religioni”, Quaderni teologici del Seminario di Brescia: Cristianesimo e religioni 
in dialogo, Morcelliana, Brescia 1994, 79-110. 

* Trebuie menționat că există o evoluție în gândirea lui Panikkar. Astfel, dacă la început 
a fost unul dintre protagoniștii aşa-numitei „teorii a prezenței lui Cristos” în alte tradiții reli- 
gioase, împărtăşind în mare ideile lui Karl Rahner, în scrierile mai recente se poate observa 
o schimbare de direcție, în special cu privire la identitatea dintre Isus şi Cristos. Aici ne vom 
referi la această ultimă parte a gândirii sale. Referitor la evoluţia gândirii lui Panikkar, cf. J. 
DUPuIS, „Il cristianesimo di fronte alla sfida del pluralismo religioso. La proposto di R. Panikkar 
e H. le Saux”, în Studia Patavina 2 (1995) 135-145; IDEM, Verso una teologia cristiana..., 202-205. 

Pentru Panikkar, ca, de altfel, şi pentru majoritatea teologilor pluralişti, 
la baza oricărei experienţe religioase se află un „Principiu transcendent” sau 
un „Mister” care constituie „factorul religios fundamental”. Acest Mister 
reprezintă însă dimensiunea apofatică, inefabilă a dumnezeirii care nu poate 
fi cunoscută. Expresia exterioară, comunicarea ad extra a acestui Mister, este 
Cristos sau Logosul, singurul mijlocitor între Dumnezeu şi oameni, între Cel 
unic şi cei mulți. El este „Cristos universal” sau „necunoscut”, fundamentul 
dumnezeirii în întreaga lume. Care este însă raportul dintre acest Mister, 
Cristos, şi Isus din Nazaret? Răspunsul vine cu claritate în The intrareligious 
dialog (1978), unde introduce o distincţie între credință şi mărturisire. Spus 
în termeni simpli, credința este atitudinea religioasă fundamentală, iar măr- 
turisirea este expresia pe care această atitudine o asumă în fiecare tradiție 
religioasă în parte. Panikkar explică acest lucru astfel: 


Rostul principal al credinţei constă în a mă pune în legătură cu transcendentul, 
cu ceea ce se află deasupra mea, cu ceea ce eu (încă) nu sunt. Credinţa este cea care 
ne leagă cu ceea ce se află în afara orizontului nostru (...) Ea este susceptibilă de 
a fi mai mult sau mai puţin exprimată în nişte formule inteligibile, dar nici o cone- 
xiune de cuvinte, nici o expresie nu o poate epuiza vreodată. Cu toate acestea, ea 
trebuie să se întruchipeze în concepte şi cuvinte — o credință care nu ar fi deloc în 
stare să exprime nu ar mai fi o credinţă omenească. Aceste modalități de expresie 
a credinţei le-am numit mărturisiri”. 


Aplicată lui Isus Cristos, această distincţie duce la următoarele concluzii. 
Conţinutul credinţei îl constituie Misterul. Cum acesta nu poate fi cunoscut 
ca atare, credinţa va avea ca obiect manifestarea, simbolul său, care este Cristos. 
La nivelul credinţei, toate religiile îl cunosc, în mod explicit sau în mod necu- 
noscut, pe Cristos. Expresiile pe care Cristos le asumă, însă, la nivelul mărtu- 
risirii, sunt multiple. Pentru creştini, forma în care Cristos s-a întrupat este 
Isus din Nazaret. În funcţie de contextul în care se obiectivizează ca personaj 
pur istoric, acest simbol poate asuma şi alte nume, cum ar fi Rma, Krishna, 
Ivana sau Puruşa. Aceasta nu înseamnă că, pentru creştini, Isus nu ar avea 
nici o importanță. Pentru ei, Cristos a asumat o unică formă istorică în Isus 
din Nazaret, iar ei nu pot face abstracţie de acest lucru, pentru că „nu există 
o credință fără mărturisire. Mărturisirea aparține inseparabil credinței înseşi 
şi nu ne putem dezlipi de mărturisirea noastră fără a distruge credința””. Dar, 
totodată, acest lucru nu exclude realitatea întrupării lui Cristos şi în alte per- 
sonaje istorice. Există, aşadar, o mişcare care de la Isus conduce prin Cristos 
la Mister, căci Cristos reprezintă mai mult decât Isus, iar Misterul mai mult 
decât Cristos. 


* Aici, în ediția germană, R. PANIKKAR, Der neue religiöse Weg. Im Dialog der Religionen 
leben, Kâsel, München 1990, 74. 
3 R. PANIKKAR, Der neue religiöse Weg. Im Dialog der Religionen leben, 78. 

b) Transcendenţa Logosului după C. Molari 


O a doua orientare în cadrul încercării de a (re)interpreta unitatea perso- 
nală a lui Isus Cristos, Logosul întrupat al Tatălui, este cea reprezentată de 
Carlo Molari care, sprijinindu-se pe mărturisirea de credință a Conciliului 
din Calcedon, susține că Logosul etern menține o anumită transcendență în 
raport cu concretizarea sa istorică, particulară, în Isus din Nazaret care, 
glorificat, a devenit Cristos. 

Voind să exeludă interpretarea monofizită a unităţii de natură a lui Isus 
Cristos, părinții de la Calcedon afirmau distincția ce trebuie păstrată la 
nivelul naturii în Isus Cristos, dar şi unitatea ce trebuie apărată la nivelul 
persoanei. lată textul în cauză din definiţia de la Calcedon: 


Mărturisim pe Domnul nostru Isus Cristos, unul şi acelaşi Fiu,... Dumnezeu ade- 
vărat şi om adevărat... de o ființă cu Tatăl, după dumnezeire, de o ființă cu noi, după 
omenitate... născut din Tatăl mai înainte de veacuri, după dumnezeire... născut 
pentru noi şi pentru a noastră mântuire din Fecioara Maria... după omenitate, unul 
şi acelaşi Cristos, Fiu, Domn, Unul-Născut, cunoscut în două firi, în chip neames- 
tecat şi neschimbat, neîmpărțit şi nedespărțit, nefiind niciodată anulată deosebirea 
celor două firi din cauza unirii lor, ci, dimpotrivă, păstrându-şi fiecare însuşirea 
caracteristică, reunite într-o singură persoană şi o singură ipostază” (s.n.). 


Interpretând această învăţătură, care a fost reluată de loan Paul al II-lea 
în Redemptoris missio”, Molari consideră că tocmai faptul afirmării nesepa- 
rării presupune totuşi şi cere distincția”. El susține ideea că trebuie să dis- 
tingem între Cristos (= Isus glorificat) şi Logos, căci, în timp ce primul rămâne 
o creatură, chiar dacă glorificată, cel de-al doilea este Dumnezeu. Logosul a 
acționat şi va acționa întotdeauna în istorie şi în lume, iar această acțiune a 
sa nu poate fi limitată la evenimentul întrupării sale în Isus. De aceea, trebuie 
să admitem că Logosul, Cuvântul veşnic, poate acționa, acum, când Cristos 
este la Tatăl, într-un mod mult mai bogat decât a făcut-o Isus în istorie, căci, 
altfel, ar trebui să-i atribuim lui Cristos (= Isus glorificat) un mod de acțiune 
dumnezeiesc, lucru care nu poate fi adevărat. Concluzia care se poate trage 
de aici pentru teologia religiilor este că Logosul nu este legat de evenimentul 
Cristos pentru a-şi săvârşi lucrarea mântuitoare în lume. El are un cadru de 


31 DS 301-302. Aici, în traducerea lui E. FERENȚ, Cristologia, Presa Bună, laşi 1998, 346. 

%2 „Introducerea unei separări între Cuvânt şi Isus Cristos este contrară credinţei creg- 
tine (...) Cristos nu este altcineva decât Isus din Nazaret, iar acesta este Cuvântul lui Dum- 
nezeu făcut om, pentru mântuirea tuturor (...) Aşadar, dacă este legitim şi util să considerăm 
diferite aspecte ale misterului lui Cristos, nu trebuie să pierdem niciodată din vedere unitatea 
lui”, IOAN PAUL AL II-LEA, Scrisoarea enciclică Redemptoris missio (7 decembrie 1990), 6: EnchVat 
12, 563-564. 

3 Cf. C. MOLARI, „Le ragioni del!universalită cristiana”, în La teologia pluralista delle religioni: 
un mito? L'unicită cristiana riesaminata, ed. G. D'CosTA, Cittadella, Assisi 1994, 25-30. 

acțiune mult mai amplu decât cel realizat în Isus, iar acesta reprezintă doar 
actualizarea concretă a planului şi a acțiunii Logosului, dar nu epuizează 
posibilele expresii şi manifestări ale acestuia“. 


c) Cristos nu este Mesia 


O ultimă orientare în această tentativă de „demitizare” a evenimentului 
Isus Cristos este cea a teologilor angajaţi în dialogul cu ebraismul, cei mai 
cunoscuţi fiind J. Pawlikowski, M. Hellwig şi P Ruether. În mare, ei susțin că 
este foarte dificil, dacă nu imposibil, pentru creştini, a continua să vorbească 
despre Cristos ca fiind Mesia definitiv, adică cel care ar fi instaurat împărăţia 
mesianică şi ar fi realizat mântuirea definitivă, pentru întreaga omenire. Este 
adevărat că Isus a fost un om deosebit, care s-a bucurat de un raport intim cu 
Dumnezeu, dar, ținând cont de promisiunile mesianice, Mesia nu trebuie doar 
să fie un om desăvârşit. El trebuie să stabilească şi să inaugureze o împărăție, 
fapt infirmat de „probele” istorice. De aceea, cei 2000 de ani de creştinism nu 
le permit creştinilor să mai afirme că Isus este Mesia, Mântuitorul definitiv 
care a instaurat împărăția lui Dumnezeu. Dar ce rol mai are atunci Isus? Aceşti 
teologi îi atribuie o funcţie în pregătirea viitorului escatologic. Sensul mesianic 
al vieții lui Isus este de natură paradigmatică, şi nu împlinitoare. Isus este 
paradigma speranței creştinilor. În el nu a venit în mod definitiv împărăția 
lui Dumnezeu, dar este garanţia că acest lucru se va întâmpla. Or, fiind astfel, 
el nu mai are un caracter definitiv şi normativ, ci doar orientează spre un scop, 
arătându-ne direcţia în care trebuie să lucrăm”. 

Toate aceste orientări cristologice pe care le-am prezentat succint, în ciuda 
nuanțelor diferite, au — aşa cum am arătat la început — un scop comun: demon- 
strarea netemeiniciei pretenţiei creştine cu privire la unicitatea şi universali- 
tatea lui Isus Cristos în ordinea mântuirii. El poate fi un „om inspirat” de 
Dumnezeu (Hick, Knitter), un nume alături de multe altele ale lui Cristos 
(Panikkar), o actualizare concretă a Logosului, a cărei acțiune şi natură nu o 
poate epuiza (Molari) sau garanţia venirii împărăției lui Dumnezeu care nu 
s-a arătat încă (Pawlicowski), dar în nici un caz Fiul lui Dumnezeu, a doua 
Persoană dumnezeiască, Logosul veşnic al Tatălui, făcut om pentru mântuirea 
întregului neam omenesc. Cristos rămâne o simplă creatură ce are menirea 
de a-i conduce pe creştini la Dumnezeu, aşa cum Mahomed îi conduce pe musul- 
mani la Allah, sau Budha, pe adepţii săi, la Mister. În acest caz, obstacolele 
au fost înlăturate, porţile s-au deschis, dialogul poate începe. 


* O poziţie asemănătoare este susținută şi de J. Dupuis, în J. DUPUIS, „Le Verbe de Dieu, 
Jesus Christ et les religions du monde”, Nouvelle Revue Theologique 123 (2001) 529-546; IDEM, 
„La teologia delle religioni rivisitata”, Rassegna di Teologia 40 (1999) 672-673. 

3% Cf. P KNITTER, Nessun altro nome?..., 110-113. 

2.3. Depăşirea paradigmei teocentrice: regnocentrismul 


Renunţarea la poziția unică şi universală pe care o ocupă Cristos şi creg- 
tinismul în istorie şi în lume atrage cu sine, în mod logic, „prăbuşirea” unei 
alte dimensiuni fundamentale a creştinismului: evanghelizarea. Creştinii cred 
că Isus Cristos este unicul Fiu al lui Dumnezeu, care a venit în lume să-i mân- 
tuiască pe toți oamenii. Convinşi de acest lucru şi îndemnați de porunca 
explicită a Mântuitorului lor, ei consideră ca primă datorie a lor faptul de a 
le vesti şi altora acest lucru şi de a-i invita pe toți să adere la această credință, 
singura adevărată. Or, fiind dovedită lipsa de fundament a unei asemenea cre- 
dințe, evanghelizarea creştină nu mai are nici un sens. Ar fi chiar lipsit de 
bun-simţ să încerci să-i convingi pe alţii de un lucru care este valabil doar 
pentru tine şi să-i determini să urmeze calea pe care mergi tu, atâta timp cât 
a lor este la fel de validă şi adevărată pentru ei, pe cât este a noastră pentru 
noi. Dar, în acest caz, ce rost mai au întâlnirile, dialogul dintre religii? Plura- 
liştii vor găsi răspunsul în teologia eliberării: angajarea comună în combaterea 
mizeriei de pe pământ şi, deci, în a lucra împreună pentru împărăția lui Dum- 
nezeu. Este poziția regnocentristă, susținută de T. Driver, R. Ruether, şi, 
în primul rând, P Knitter, asupra căruia ne vom opri mai îndeaproape. 

La fel ca şi la Panikkar, şi la Knitter se poate observa o schimbare a para- 
digmei în scrierile sale mai recente”. În No other Name? (1985), de exemplu, 
nu lăsa să se întrevadă nimic din perspectiva pe care o va adopta în urma 
contactului cu teologia eliberării. Schițată deja într-un articol din 1986”, orien- 
tarea sa, pe care o va califica singur drept regnocentristă, va fi deja bine şi 
riguros conturată în contribuţia sa la „manifestul” publicat de teologii plura- 
lişti în 1987%. Acolo îşi prezenta astfel această perspectivă, menită a fi o nouă 
„Schimbare a paradigmei”: 


Dacă atitudinea creştină a evoluat de la ecleziocentrism la cristocentrism şi teocen- 
trism, acum trebuie să mergem spre ceea ce, în simboluri creştine, s-ar putea numi 
„regnocentrism” sau „soteriocentrism”. Pentru creştini, ceea ce constituie baza 
şi măsura dialogului religios, ceea ce face posibilă înțelegerea şi colaborarea reci- 
procă între religii, ceea ce uneşte religiile în discursuri şi practici comune nu este 
modul în care acestea se raportează la Biserică (în mod indirect, prin intermediul 
„botezului dorinţei”) sau cum se raportează la Cristos (în mod „anonim” [Rahner] 
sau „normativ” [Kiing]), şi nici cum îl concep pe Dumnezeu sau cum îi răspund 
acestuia, ci, dimpotrivă, până la ce punct promovează soteria, până la ce punct 


% Pentru evoluţia gândirii lui Knitter, cf. W. BURROWS, „Globale Verantwortung und Reli- 
gionspluralismus. Das Problem von Partikularităt und universaler Vision in Paul Knitters 
Theologie der Religionen”, în Pluralistische Theologie der Religionen..., 60-65. 

31 Cf. P KNITTER, „La teologia cattolica a un crocevia”, 133-144. 

* Citat după ediţia italiană, P KNITTER, „Per una teologia della liberazione delle religioni”, 
în L/unicită cristiana: un mito?..., 313-345. 

sunt implicate în promovarea bunăstării umane şi în aducerea eliberării pentru 
săraci” 


Această idee este luată — aşa cum am spus — din teologia eliberării. Sunt trei 
lucruri care, în concepția lui Knitter, pot fi împrumutate din experiența teo- 
logilor sud-americani“. Primul este o chestiune de metodă. Creştinii ar trebui 
să-şi însuşească o hermeneutică a dubiului, prin care să interpreteze diferitele 
afirmaţii absolutiste, conform principiului: „doctrinele «ortodoxe» care aduc 
roade non-etice sunt suspecte”. În istoria creştinismului, se poate observa 
cum anumite doctrine absolutiste şi exclusiviste, cum ar fi, de exemplu, cea 
privitoare la normativitatea lui Isus Cristos, au fost folosite pentru a justifica 
subjugarea şi exploatarea altor culturi şi religii. Dacă aceste doctrine sunt 
supuse „dubiului hermeneutic”, devine limpede că trebuie să renunțăm la ele. 
La baza acestei idei se află un alt principiu, împrumutat tot din teologia 
eliberării, şi anume: primatul ortopraxiei asupra ortodoxiei. Acest principiu 
vrea să spună două lucruri: 1) practica este atât originea, cât şi confirmarea 
teoriei sau a doctrinei, pentru că, de exemplu, nu putem spune că-l cunoaştem 
pe Isus dacă nu-i punem în practică mesajul. Tot ceea ce spunem şi credem 
despre Isus trebuie să fie verificat şi corectat în practică. Dacă o afirmaţie 
cristologică nu se verifică în practică sau, dimpotrivă, contrazice practica, 
atunci este falsă; 2) practica îi stabileşte teoriei priorităţile — iar aceasta coin- 
cide cu cel de-al doilea lucru pe care trebuie să-l învăţăm de la teologia elibe- 
rării: privilegiul hermeneutic al săracilor. S-a discutat foarte mult despre 
găsirea unui punct comun care să facă posibil dialogul dintre religii. S-a căutat 
o „esență comună”, un „principiu identic”, dar, de fiecare dată, s-a eşuat, căci 
fiecare om are limbajul său, categoriile sale, modul său de a percepe realitatea. 
De aceea, aceste discuţii ar trebui părăsite şi adoptată ca punct comun o 
realitate stringentă a momentului actual: opțiunea preferenţială pentru săraci, 
opțiunea de a lucra cu şi pentru victimele acestei lumi. Aceasta este realitatea 
care ar trebui să ne intereseze cel mai mult, şi nu replierea egoistă în nişte 
scheme tradiționale absolutiste şi exclusiviste. Faptul că Isus este sau nu unic 
şi definitiv poate fi important, dar nu prioritar. El trebuie să fie subordonat 
începerii acțiunii în favoarea săracilor, căci „ortodoxia devine o preocupare 
presantă doar când este necesară pentru ortopraxie. Iar dacă claritatea orto- 
doxă nu este cerută de aceasta din urmă, mai poate aştepta”. Ce este mai 
important pentru conştiinţa noastră şi pentru Dumnezeu, se întreabă Knitter, 
„a păzi identitatea noastră unică şi modul nostru diferit de a fi față de al altora, 


3 P KNITTER, „Per una teologia della liberazione delle religioni”, 329. 

“ Cf. P KNITTER, „Per una teologia della liberazione delle religioni”, 319-335. 

“1 Principiul este preluat de la R. Ruether şi aplicat deja în P KNITTER, „Per una teologia della 
liberazione delle religioni”, 117. 

“2 P KNITTER, „Per una teologia della liberazione delle religioni”, 338. 

sau a-i hrăni pe cei flămânzi, a-i îmbrăca pe cei goi, a-i elibera pe cei închişi 
şi oprimaţi?”“ Cu siguranță că acestea din urmă. 

Iar al treilea lucru care trebuie să ni-l însuşim din teologia eliberării este 
criteriul soteriologic, după care putem judeca şi clasifica diferitele religii 
între ele şi multiplele adevăruri din interiorul aceleiaşi religii, adică să ne 
întrebăm în ce măsură un adevăr sau altul conduce la eliminarea sărăciei şi 
la promovarea eliberării. Un adevăr este „adevărat” în măsura în care efica- 
citatea sa soteriologică este pozitivă. De aceea, conform acestui principiu, „0 
comunitate religioasă ce nu reacționează în nici un fel la suferința creaţiei şi 
nu face nimic pentru atenuarea ei nu este o religie autentică şi este infidelă 
propriilor învățături şi propriei tradiții”“. 


3. Evaluare teologică 


Consideraţiile făcute până acum cu privire la teologia pluralistă a religiilor 
lasă să se întrevadă că problemele pe care o atare teologie le pune credinței 
creştine nu sunt uşoare şi nici nu pot fi trecute cu vederea. Ele se nasc dintr-o 
lectură a lumii şi a istoriei, făcută dintr-o perspectivă care se situează mult în 
afara tradiţiei şi care vrea să fie în sintonie cu mentalitatea omului (post)modern, 
eliberat de prejudecăţi şi provincialisme. lar a o critica înseamnă a te situa 
pe poziţia ridicolă a fundamentalistului bigot, reticent la tot ceea ce este nou. 
Dincolo de toate poziţiile şi nuanțele pe care le cunoaşte această teologie, putem 
descoperi două premise, două constante prezente la toți teologii. Prima este 
că toate religiile sunt la fel de adevărate şi că există o egalitate în demni- 
tate şi eficacitate a tuturor fondatorilor, practicilor şi doctrinelor diferitelor 
tradiții religioase care reprezintă pentru adepţii lor adevărate căi de mântuire, 
paralele sau complementare între ele. A doua este o consecință a acesteia: 
dacă toate religiile sunt la fel de adevărate, nu se mai poate susține că una 
singură deține adevărul unic şi universal. Astfel, în ceea ce priveşte creşti- 
nismul, este necesară renunțarea la orice formă de absolutism şi, mai ales, 
la ceea ce îl fundamentează: pretenţia creştinilor că Isus Cristos este unicul 
Mântuitor, venit în lume să-i salveze pe toți oamenii. 


3.1. Creştinismul - religio vera 


Oricât de concilianți am dori să fim cu această teologie şi cu ideile sale „sedu- 
cătoare”, nu putem să nu recunoaştem că ambele premise exprimate mai sus 
sunt false. În primul rând, este absurd a afirma că toate religiile sunt la fel 
de adevărate sau la fel de false, fapt care ar fi probat istoric de existenţa în 
sânul tuturor religiilor atât a elementelor pozitive, cât şi a celor negative. 


4 P KNITTER, „Apologie einer pluralistischen Theologie und Christologie”, 90. 
“1 P KNITTER, „Apologie einer pluralistischen Theologie und Christologie”, 85. 

De ce ar trebui să fie creştinismul „mai adevărat” decât celelalte religii, atâta 
timp cât multe dintre „adevărurile” apărate în istorie chiar cu ascuțişul sabiei 
s-au dovedit a fi, de fapt, adevărate expresii ale îngustimii spiritului ome- 
nesc? — sună politically correct una dintre principalele obiecţii ale adepților 
teologie pluraliste. Peter Hiinermann atrăgea atenţia într-un studiu“ că, 
atunci când vorbim de adevărul religiilor, trebuie să facem o distincție. Pe 
de o parte, vorbim despre un adevăr în interiorul unei religii, spunând că o 
religie este adevărată sau falsă în măsura în care a fost fidelă propriei tradiții 
şi învățături. Dacă ne întrebăm, de exemplu, cum a corespuns creştinismul 
„esenţei” sale, putem spune că au existat în istorie perioade de înflorire, în 
care creştinismul a fost o religie puternică, dar că acesta a cunoscut şi decăderi 
şi momente mai puţin frumoase. La fel se poate spune şi cu privire la toate 
celelalte religii. Pe de altă parte, adevărul poate privi spiritul unei religii sau 
esența sa, sufletul său, lucru la care, de altfel, ne şi referim atunci când spunem 
că religia creştină este singura adevărată. 

Distincția este foarte importantă, pentru că foarte multe dintre argu- 
mentele teologilor pluralişti se sprijină pe o confuzie a celor două moduri 
de a privi adevărul unei religii. Arătam mai sus cum aceştia propun renun- 
țarea la anumite adevăruri, pentru că fie nu au o utilitate practică, fie au 
fost puse prost în practică. De exemplu, dacă credința în unicitatea şi univer- 
salitatea lui Isus Cristos şi, implicit, a creştinismului a cauzat, voit sau nu, 
subjugarea altor popoare, atunci trebuie eliminată, căci practica este izvorul 
şi unitatea de măsură a teoriei. Or, dacă facem în mod corect şi onest distincția 
dintre adevărul unei religii, văzut ca esență, ca spirit al său, şi adevărul văzut 
ca fidelitate față de acest spirit, acest lucru nu mai poate fi adevărat. Nu 
putem renunţa la un adevăr fundamental al credinței creştine pe motivul că 
în anumite conjuncturi şi momente ale istoriei a fost prost înțeles sau aplicat 
în mod greşit. De aceea, atunci când spunem că religia creştină este religia 
adevărată, spunem că ea este adevărată în esența sa, iar toate celelalte religii 
nu sunt neapărat false, ci doar participă la adevăr, căci nu tot ceea ce e prezent 
în ele e bun şi adevărat. Există, în primul rând, forme religioase degenerate 
şi bolnave, care nu-l zidesc pe om, ci, dimpotrivă, îl subjugă. Există apoi, în 
mai multe tradiţii religioase, elemente negative care nu pot fi acceptate, cum 
ar fi împărțirea pe caste şi incinerarea văduvelor în hinduism sau pericolul 
care pluteşte mereu în islamism ca violența să devină legitimă şi, deci, practi- 
cată“. Religia presupune, aşadar, diferenţiere. 

Apoi, motivul pentru care noi, creştinii, afirmăm că religia creştină este 
singura religie adevărată e că aceasta nu este o simplă tentativă umană de 


4 P HUMERMANN, „La verità del cristianesimo di fronte alla verità delle altre religioni”, 
Studia Patavina 3 (1999) 18 ş.u. 
4 Cf. J. RATZINGER, Glaube - Wahrheit - Toleranz..., 165. 

raportare la Dumnezeu, ci provine direct de la Dumnezeu. Ea are o origine 
divină, şi nu umană, pentru că este rodul revelaţiei lui Dumnezeu. Din nou, 
însă, ne lovim de acuza de aroganță nefondată, întrucât şi alte religii, cum 
ar fi ebraismul (în primul rând), islamismul şi hinduismul revendică faptul 
că sunt revelate. În ce constă, aşadar, specificitatea adevărului creştin? 

În orice religie, revelaţia înseamnă automanifestarea lui Dumnezeu, adică 
o serie de acte prin care el îşi revelează oamenilor misterul său. Ca această 
revelație să ajungă la om, este necesar să fie făcută „în limbajul lor”, adică 
1) să se petreacă în istoria oamenilor, 2) prin intermediul unor realităţi din 
lumea oamenilor. Dumnezeu ne comunică ceva din misterul său alegându-şi 
nişte oameni care devin „martori” ai săi. Prin ei, Dumnezeu acționează în 
istorie. Acest lucru nu este valabil numai în creştinism, ci şi în celelalte religii. 
Specificul religiei creştine față de celelalte, în raport cu revelaţia, este credința 
sa că aceasta (revelaţia) s-a întrupat în persoana lui Isus Cristos, Fiul lui 
Dumnezeu, cea de-a doua Persoană dumnezeiască. În el, Adevărul nu a intrat 
în lume în formă teofanică şi în mod trecător, ca în alți „martori” din celelalte 
religii, ci a făcut-o în mod uman şi definitiv”. Isus nu este doar unul care 
aduce un mesaj din partea lui Dumnezeu, asemenea lui Moise şi a celorlalți 
profeţi, ci este el însuşi Revelația supremă, definitivă şi absolută a lui Dum- 
nezeu. În aceasta constă caracterul exclusiv al religiei creştine, caracter care 
nu se mai regăseşte în nici o altă religie, căci numai în creştinism adevărul 
se întrupează într-o persoană istorică, persoană care se prezintă ca fiind 
Adevărul. În alte religii, dimpotrivă, fondatorii sunt „profeţi”, purtători ai 
revelaţiei şi ai adevărului. În Islam, de exemplu, Mahomed este „Trimisul” 
lui Allah, i iar misiunea lui este aceea de a vesti revelaţia acestuia, care este 
cuprinsă în Coran. De aceea, nu este el cel care ocupă primul loc, ci Coranul, 
întrucât conţine cuvântul lui Allah. 

În consecinţă, fundamentul pretenţiei unicităţii creştine nu stă în religia 
creştină în sine, ci în cel care a fondat-o, în Dumnezeu. Creștinismul este 
religia adevărată, pentru că la baza sa se află Misterul lui Dumnezeu revelat 
în Isus Cristos prin Duhul Sfânt şi pentru că ea cunoaşte, crede şi trăieşte 
acest mister, chiar dacă nu în totalitate şi nu întotdeauna cu aceeaşi intensitate. 
În interiorul său a existat, există şi va exista până la parusie loc de „mai bine”. 
Când creştinismul afirmă că posedă adevărul „absolut”, nu vrea să spună că 
posedă „tot” adevărul. El poate şi, de fapt, creşte mereu în cunoaşterea adevă- 
rului. De aceea, atitudinea sa față de celelalte religii nu trebuie să fie una 
arogantă şi autosuficientă. Chiar dacă sunt nişte religii „omeneşti”, pot purta 
şi ele elemente de adevăr, care, într-un dialog sincer, îl pot ajuta să crească în 
cunoaştere, descoperindu-i anumite aspecte pe care poate nu le-a aprofundat 


“1 Cf. EDITORIAL, „Il cristianesimo e il problema della vera religione”, Civiltà cattolica 3607 
(2000) 12. 

îndeajuns. Şi tocmai în această dinamică a diferenţierii şi apropierii față de 
aceste religii va demonstra creştinismul că este cu adevărat religio vera. 


3.2. Unicitatea şi universalitatea lui Isus Cristos în ordinea mântuirii 


Cea de-a doua premisă a gândirii pluraliste este că unicitatea şi univer- 
salitatea lui Isus Cristos în ordinea mântuirii nu poate fi fundamentată biblic, 
ci este expresia experienţei de credință făcută de prima comunitate creştină 
în urma evenimentului Isus Cristos. Şi, de aici, o întreagă încercare de a 
demonstra în mod credibil acest lucru. Problema nu este nouă, căci, în ipo- 
tezele şi metoda ei, ne aminteşte de exegeza protestantă liberală şi de chi- 
nurile naşterii criticismului istoric de la începutul secolului al XIX-lea. Şi 
nici concluziile nu diferă mult de cele de atunci (de cele exagerate!): supus 
unei interpretări „demitizante”, Isus Cristos devine o simplă creatură a lui 
Dumnezeu. Diferite sunt doar motivațiile şi scopul: pentru a legitima un 
dialog „autentic”, pluraliştii nu au nevoie de un Dumnezeu recunoscut ca 
întrupat de o singură religie şi, ca atare, îşi propun să slujească acestui dialog 
„îndulcind” mărturia neotestamentară cu privire la persoana şi opera lui Isus. 
Nu mai vorbim aici despre criticile aduse unei atari concepții de sorginte bult- 
manniană, ci voim doar să facem câteva precizări de natură terminologică. 

În primul rând, termenul „unic” poate fi înțeles în două moduri“. Mai întâi, 
el poate avea un sens slab, spunând, de exemplu, că o persoană este unică 
atunci când este cu adevărat originală şi extraordinară sau când se distinge 
prin caracteristicile sale de toate celelalte persoane. Se poate spune astfel că 
autorii de literatură sunt „unici”, pentru că operele scrise de ei se disting de 
celelalte prin caracteristicile lor specifice şi originale. Apoi, termenul poate 
avea un sens tare, spunând că, într-un anumit domeniu, o persoană este 
„unică” atunci când nu mai sunt altele care să fie astfel. Aplicând această 
distincție în domeniul religiilor, putem diferenţia astfel între o unicitate „rela- 
tivă”, care trebuie atribuită tuturor tradiţiilor religioase, în virtutea specifi- 
cității şi a singularităţii lor, şi între o unicitate „absolută” care, aşa cum a fost 
ea dintotdeauna înțeleasă de tradiţia creştină, îi este atribuită lui Cristos. 
Această unicitate absolută, atribuită lui Isus Cristos în ordinea mântuirii, 
nu este de ordin epistemologic (adică nu aparține domeniului conştiinţei), ci 
ontologic”. Isus Cristos este în mod necesar „constitutiv” mântuirii tuturor 
oamenilor, fiind Mântuitorul universal, nu întrucât aşa cred creştinii despre 
el, ci pentru că aşa a voit şi rânduit Dumnezeu însuşi. Pe de altă parte, însă, 
această unicitate nu trebuie înțeleasă în sens „exclusiv”, ci „inclusiv”. Atunci 
când spunem că Isus Cristos este unic, nu vrem să afirmăm că în celelalte 


48 Cf. EDITORIAL, „Gesù Cristo, unico e universale salvatore degli uomini”, Civiltà Cattolica 
3473 (1995) 429. 
“ Cf. J. DUPUIs, Gesù Cristo incontro alle religioni, 267 ş.u. 

religii nu pot exista persoane, doctrine sau rituri capabile de a favoriza, pregăti 
şi predispune la mântuirea pe care Dumnezeu o realizează în şi prin Isus 
Cristos, ci că nu mai există nimeni, în afară de el, care poate mântui efectiv 
lumea. De aceea, este foarte important să ținem întotdeauna împreună uni- 
citatea şi universalitatea lui Isus Cristos, căci, „fără universalitate, unicitatea 
ar conduce la o poziţie exclusivistă, iar fără unicitate, universalitatea ar des- 
chide calea spre cea relativistă””. 

Distincția aceasta între unicitatea „relativă”/„epistemologică” şi „abso- 
lută”/,„ontologică” este foarte importantă, pentru că ne indică şi metoda pe 
care trebuie s-o adoptăm în cristologie, pentru a fi fideli mărturiei neotes- 
tamentare. Pentru că doar o cristologie „de sus” va reuşi să afirme în mod 
sigur unicitatea şi universalitatea lui Cristos, adică acea cristologie care pleacă 
de la identitatea ontologică personală, de Fiu al lui Dumnezeu, a lui Isus 
Cristos”. Unicitatea şi universalitatea sunt nişte consecințe logice ale iden- 
tității lui Isus Cristos: ori acesta este Fiul Unul-născut al lui Dumnezeu, şi 
atunci mijlocirea sa este unică şi universală în planul mântuirii, ori nu este, 
şi atunci pretenţia unicităţii „constitutive” nu are un fundament teologic. 
Tocmai aici greşesc (în mod voit) teologii pluralişti, căci îl privesc pe Isus doar 
din punct de vedere „funcţional”. El este „Trimisul”, „Unsul”, „Profetul”, 
„Inspiratul” lui Dumnezeu, dar niciodată „Fiul” său. Motivația este că la acest 
nivel putem justifica fără dificultate egalitatea în demnitate şi eficiență a 
„trimişilor”, „unşilor” şi a “profeților” celorlalte religii. Rămânând însă doar 
pe plan funcțional, riscăm să trădăm mărturia pe care Isus Cristos însuşi o dă 
despre sine. 

La fel de greşită teologic este tentativa de a separa Logosul veşnic al Tatălui 
de evenimentul Cristos, susținând că primul ar fi trans-istoric şi, deci, acțiunea 
sa ar „depăşi-o” pe cea a lui Isus istoric. Or, dacă admitem întruparea Fiului 
lui Dumnezeu, cea de-a doua Persoană dumnezeiască, Cuvântul Veşnic al 
Tatălui, atunci trebuie să susţinem o identitate personală între Logos, Isus 
şi Cristos glorificat. Motivul este „unicitatea economiei mântuitoare, pe care 
a voit-o Dumnezeul Unu şi Întreit, al cărui izvor şi centru e misterul Întrupării 
Cuvântului, mijlocitorul harului dumnezeiesc în ordinea creaţiei şi a răscumpă- 
rării (...) Misterul lui Cristos are o unicitate intrinsecă, ce se întinde de la ale- 
gerea veşnică în Dumnezeu până la creaţie””. Nu se poate, de aceea, separa, în 
interiorul planului divin, acţiunea anticipată a Logosului de evenimentul Isus 
Cristos, în care planul se actualizează, căci „Logosul destinat să se întrupeze 


% J. DuUPuIs, Gesù Cristo incontro alle religioni, 268. 

5 Cf. J. Dubuls, Gesù Cristo incontro alle religioni, 269-276; IDEM, Verso una teologia 
cristiana..., 257, IDEM, „Le débat christologique dans le contexte du pluralisme religieux”, Nouvelle 
Revue Thâologique 113 (1991) 860. 

şi Logosul întrupat sunt una şi aceeaşi realitate”™. A-i separa înseamnă a 
admite două economii salvifice ale lui Dumnezeu, fapt imposibil de susținut. 


Concluzie 


O privire de ansamblu aruncată asupra teologiei pluraliste a religiilor, aşa 
cum se prezintă ea în acest moment, ne arată în concluzie că perspectiva 
teologică urmată de ea este incompatibilă cu mărturia Sfintei Scripturi şi 
a Tradiţiei. Fa modifică credința creştină în două dintre locurile sale 
fundamentale. În primul rând, chipul lui Dumnezeu este profund sărăcit 
atunci când îl lăsăm să trăiască singur, într-o transcendenţă autistă şi de 
nepătruns. El devine un Dumnezeu ambiguu, despre care nu ştim nimic, 
nici măcar dacă este personal sau apersonal, şi care, în ultimă instanță, 
nu are nimic de-a face cu lumea. Or, nu acesta este Dumnezeul pe care cre- 
dința iudaică şi apoi cea creştină îl mărturiseşte dintotdeauna. Dumnezeu 
este Tatăl nostru, al tuturor oamenilor, pentru că ne-a creat şi ne-a răscum- 
părat în şi prin Fiul său, dăruindu-ni-l pe Duhul Sfânt, darul vieţii veşnice. 
EI este un Dumnezeu viu, care a însoţit, însoţeşte şi va însoți mereu lumea 
cu Providența sa, voind ca toți oamenii să ajungă la mântuire. În al doilea 
rând, este în mod substanţial modificată credința în Acela prin care acest 
plan al Tatălui se realizează. Fiind unul dintre atâţia alţii, o cale alături de 
multe altele, Isus Cristos devine o simplă creatură a lui Dumnezeu, care nu mai 
reprezintă el însuşi Adevărul, ci unul care doar ni-l vesteşte, un „Iluminat”, 
un „Profet” care le-a adus creştinilor vestea Celui ce nu poate fi vestit şi care 
le arată calea, valabilă doar pentru ei, pe care se ajunge la acesta. Din nou, 
nu acesta este Cristos în care noi credem şi pe care ni-l revelează Scriptura. 
El este Fiul Unul- născut al lui Dumnezeu, Logosul veşnic al Tatălui, care, la 
împlinirea timpurilor, s-a întrupat în istoria noastră, făcându-ni-l cunoscut 
pe Cel care l-a trimis şi aducându-ne tuturor mântuirea. În El am fost aleşi, 
„mai înainte de întemeierea lumii” (Ef 1,4), să fim mântuiţi, pentru că „nu 
este în nimeni altul mântuirea [şi] pentru că nu este nici un alt nume în cer 
dat oamenilor în care trebuie să fim mântuiţi” (Fap 4,12). De aceea, pretenţia 
de unicitate şi universalitate a creştinismului este legitimă, căci motivaţia şi 
obiectul credinței noastre nu pot fi date de o necesitate a timpului nostru, 
cum ar fi dialogul interreligios, ci de însuşi Dumnezeu care s-a revelat în Fiul 
său. A renunța la însăşi inima acestei credințe nu înseamnă a sluji unui 
dialog care pretinde ca toţi partenerii să fie egali, ci, dimpotrivă, înseamnă 
a promova un dialog fals, căci membrii înşişi care participă la el sunt falşi. 
Dialogul slujeşte credinței noastre doar dacă este făcut în adevăr şi iubire. De 
aceea, poziţia pluralistă sau teocentrică, oricât de seducătoare ar părea, oricâte 

adevăruri valabile ar conţine, în forma în care este propusă de principalii 
săi susținători, nu poate fi acceptată de nici un bun creştin, care nu crede 
de dragul şi în funcție de anumite orientări ale momentului istoric, ci 
crede în şi aşa cum l-a „învățat” Dumnezeu însuşi. 

Pe de altă parte, însă, nu putem trece cu vederea faptul că pluralismul 
religios de facto reprezintă astăzi cea mai mare provocare la care este chemată 
să răspundă credinţa creştină. Dacă ateismul şi indiferența religioasă au 
reprezentat orizontul teologiei din preajma celui de-al II-lea Conciliu din 
Vatican, pluralismul religios reprezintă, cu siguranță, orizontul teologiei mile- 
niului al III-lea. Şi, întrucât el nu poate fi nici ignorat şi nici negat, aceasta 
va trebui să-şi lărgească perspectivele, să-şi gândească şi să-şi repropună pro- 
priile adevăruri în funcţie de acest nou context. Imensa bibliografie publicată 
deja pe această temă şi multiplele documente oferite de magisteriu ne arată 
că Biserica a înțeles acest lucru şi că este gata să răspundă cu curaj acestei 
provocări. 


